F’ħarsa lejn l-iżviluppi fis-sistema finanzjarja Maltija, il-Bank Ċentrali kkonkluda li s-settur finanzjarju baqa’ b’saħħtu waqt li r-riskji baqgħu ġeneralment stabbli. Fir-rapport annwali dwar l-istabbiltà finanzjarja għall-2013 ingħad li s-settur baqa’ b’saħħtu minħabba li ġie sostnut mit-tkabbir ekonomiku. Matul is-sena li għaddiet id-daqs tas-sistema bankarja naqas minn 775 fil-mija tal-ġid kollu li tipproduċi l-ekonomija Maltija għal 697 fil-mija tal-prodott domestiku gross. Fis-sitt edizzjoni tar-rapport annwali dwar l-istabbiltà finanzjarja maħruġ mill-Bank Ċentrali ta’ Malta għall-2013, intqal li dan it-tnaqqis seħħ l-aktar minħabba li għadd żgħir ta’ banek internazzjonali naqsu volontarjament l-operazzjonijiet u kkonsolidaw l-attività kummerċjali tagħhom. Ir-rapport li jiffoka l-aktar fuq il-banek li għandhom rabtiet sostanzjali mal-ekonomija Maltija, innota li fl-2013 iddiversifiaw l-investimenti tagħhom b’mod prudenti waqt li kien hemm żieda ta’ 5.8 fil-mija fid-depożiti tal-klijenti li rriżultat f’żieda f’assi finanzjarji u żieda f’depożiti mal-Bank Ċentrali. Mill-banda l-oħra, is-self żdied bi ftit hekk kif il-kumpaniji ħallsu aktar lura mid-dejn tagħhom mal-banek. Fid-dawl ta’ dan, ir-relazzjoni bejn is-self u d-depożiti kienet ta’ 66.5 fil-mija, ferm inqas mill-medja fiż-żona ewro ta’ aktar minn 105.8 fil-mija. Il-Bank Ċentrali nnota li waħda mill-akbar sfidi għall-banek Maltin hi r-riskju marbut mas-self, dan irriżulta b’mod partikolari f’setturi speċifiċi li ddgħajfu. Is-self fejn il-ħlas waqa’ b’lura laħaq 9.2 fil-mija tas-self totali sal-aħħar tas-sena li għaddiet. B’mod ġenerali, ġie nnuttat li fl-2013 ir-riservi tal-banek komplew jitjiebu ghalkemm l-qligħ tal-banek naqas bi 8.6 fil-mija minħabba tnaqqis fid-dħul nett mill-imgħaxx.